A washingtoni vezetés ugyan még mindig nem vette keblére Orbán Viktort, egy iowai republikánus képviselő mindenesetre a Twitteren fejezte ki egyetértését menekültellenes gondolataival. Steve King a Voice of Europe nevű, kevéssé ismert, ám annál szélsőségesebb hírportál Magyarországról szóló cikkét posztolta ki, amely idézte a magyar miniszterelnök pénteki, az Echo TV-nek adott interjúját.

Diversity is not our strength. Hungarian Prime Minister Victor Orban, “Mixing cultures will not lead to a higher quality of life but a lower one.” https://t.co/ZlMXzcc87w — Steve King (@SteveKingIA) December 8, 2017

Ebben és a cikkben is az EP Magyarországgal szembeni támadássorozatáról, Sorosról és az ő tervéről esik szó, ez talán a képviselőnek új, a magyarok már hallhatták elégszer. King Orbánnak azt a mondatát emelte ki, hogy „a kultúrák összekeveredése nem magasabb rendű életet fog hozni, hanem visszavet egy sokkal rosszabb minőségű társadalom irányába”.

Elvileg eltekinthetnénk attól, hogy még Orbán is azt mondta, „bizonyos kultúrák összekeveredése”, hiszen ez sem hangzik sokkal jobban. A képviselőről azonban tudni érdemes, hogy ő volt, aki 2008-as megválasztása előtt lehuszeinezte Obamát (akinek a középső neve valóban Husein), mondván a terroristák örömtáncot fognak lejteni, ha elnökké választják, és szégyen lenne, ha ilyen névvel tenne esküt. Az elnöknek nem csak a neve alapján vélelmezett vallásával, de a bőre színével is baja volt Kingnek: ő volt az, aki faji alapú megkülönböztetést támogatott például a nyomozásoknál. Nézeteiről bővebben itt olvashat.

Ahogy korábbi nyilatkozatai, mostani posztja sem aratott osztatlan sikert a kommentelők körében. Volt, aki a kulturális sokszínűséget bizonyítandó nem fehér, nem angolszász, nem férfi kiemelkedő személyiségeket mutatott be, de volt, aki egyszerűen annyit jegyzett meg: költözzön Magyarországra!